Informatīvais ziņojums

“Par Eiropas Savienības Vispārējo lietu padomes 2017. gada 7. februāra sanāksmē izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2017. gada 7. februārī Briselē notiks Eiropas Savienības (turpmāk – ES) Vispārējo lietu padomes (turpmāk – VLP) neformālā sanāksme. VLP darba kārtībā ir iekļauti šādi jautājumi:

1. 2017. gada 9.-10. marta Eiropadomes sagatavošana: izvērstā darba kārtība;
2. 2016. gada 15. decembra Eiropadomes secinājumu īstenošana;
3. Eiropas Komisijas paziņojums “Turpmākie pasākumi ilgtspējīgai Eiropas nākotnei”.
4. **2017. gada 9.-10. marta Eiropadomes sagatavošana: izvērstā darba kārtība**

VLP sanāksmē dalībvalstis tiks iepazīstinātas ar 9.-10. marta Eiropadomes darba kārtības projektu. Informatīvā ziņojuma iesniegšanas brīdī Eiropadomes izvērstā darba kārtība vēl nav pieejama.

Sagaidāms, ka saskaņā ar ierasto praksi, valstu un valdību vadītāji izvērtēs situāciju migrācijas jomā. Paredzams, ka ekonomisko jautājumu blokā Eiropadome izvērtēs Vienotā tirgus stratēģiju (Digitālā vienotā tirgus, Kapitāla tirgus savienības, Enerģētikas savienības un Vienotā tirgus) ieviešanu; savukārt Eiropas ekonomiskās politikas koordinācijas cikla jeb Eiropas semestra ietvaros sniegs vadlīnijas dalībvalstīm 2017. gada Nacionālo reformu programmu un Stabilitātes un Konverģences programmu izstrādē. Tāpat sagaidāms, ka Eiropadome izvērtēs paveikto ārējās drošības un aizsardzības jomā, kā arī varētu pievērsties atsevišķiem ārējo attiecību jautājumiem.

1. **2016. gada 15. decembra Eiropadomes secinājumu īstenošana**

Plānots, ka VLP ministri pievērsīsies 2016. gada 15. decembra Eiropadomē pieņemto lēmumu īstenošanai.

*Migrācija*

Decembra Eiropadomē, izvērtējot situāciju migrācijas jomā, valstu un valdību vadītāji galvenokārt pievērsa uzmanību migrācijas ārējiem aspektiem. Eiropadome uzsvēra, ka jāturpina ieviest pasākumus, lai samazinātu nelegālās migrācijas plūsmas. To ņemot vērā, aktualitāti ir saglabājusi ES–Turcijas vienošanās ieviešana. Kopš ES–Turcijas vienošanās noslēgšanas migrantu skaits, kas no Turcijas ierodas Grieķijā, ir ievērojami samazinājies. Laikā pirms paziņojuma ieviešanas Egejas jūru šķērsoja apmēram 1740 migranti dienā, bet kopš 2016. gada marta – caurmērā 90 migranti dienā[[1]](#footnote-2). Tiek palielināta iesaistīto ES aģentūru kapacitāte, lai sniegtu atbalstu Grieķijai. Bēgļu atbalsta mehānisma Turcijai ietvaros no kopējā finansējuma 3 mljrd. eiro[[2]](#footnote-3) (2016.-2017. gadā) līdz 2016. gada decembrim bija iedalīti 2.2 mlrjd. eiro, līgumi bija noslēgti par 1.3 mjrd. eiro, bet izmaksāti bija 677 mljn. eiro[[3]](#footnote-4).

Tāpat, turpinājies darbs pie partnerībām ar piecām prioritārajām izcelsmes un tranzīta valstīm – Etiopiju, Mali, Nigēriju, Nigēru un Senegālu, lai novērstu nelegālo migrāciju uz ES un sekmētu nelegālo migrantu atgriešanu. Ir panākti pirmie rezultāti migrācijas plūsmu samazināšanā, t.sk. migrācijas plūsmas tranzītā caur Nigēru ir samazinājušās no 70 000 š. g. maijā uz 1 500 migrantiem š. g. novembrī[[4]](#footnote-5). Pie sasniegtajiem rezultātiem minamas arī partnerību ietvaros panāktās vienošanās par jaunu sadarbību atgriešanas jomā. Līdz ar to noslēgšanu ir atsāktas atgriešanas procedūras, kas pirms tam bija apstājušās – 2016. gadā no ES uz prioritārajām valstīm ir atgriezti 2 700 nelegālie migranti[[5]](#footnote-6).

Lai nodrošinātu kontroli uz ES ārējām robežām, maksimālas pūles tiek veltītas Eiropas Robežu un krasta apsardzes aģentūras (turpmāk – FRONTEX) darbības nodrošināšanai.

2016. gada 7. decembrī FRONTEX rīcībā ir nodota ātrās reaģēšanas rezerve (ar 1 500 robežsargu lielu rezervi, kas var tikt izvietoti krīzes situācijā 5 darba dienu laikā) un ātrās reaģēšanas tehniskā aprīkojuma rezerve (piem., transportlīdzekļi, kuģi un helikopteri). Savukārt kopš 2017. gada 7. janvāra aģentūras rīcībā ir pieejama jauna rezerve atgriešanas nodrošināšanai, ko veido 690 eksperti. Kopš 2016. gada oktobra, kad stājās spēkā regula par Eiropas Robežas un krasta apsardzes izveidi, aģentūra jau ir organizējusi 78 atgriešanas operācijas un atgriezusi 3 421 nelegālo migrantu[[6]](#footnote-7).

Pievēršoties migrācijas iekšējiem aspektiem, Eiropadome aicināja turpināt darbu pie Kopējās Eiropas patvēruma sistēmas reformas, t.sk. atbildības un solidaritātes principu piemērošanas nākotnē. Maltas prezidentūra ES Padomē darbu pie Kopējās Eiropas patvēruma sistēmas reformas priekšlikumiem ir izvirzījusi kā prioritāti.

*Drošība*

Pievēršoties iekšējai drošībai, Eiropadome pauda gandarījumu par decembrī panākto vienošanos par priekšlikumu grozījumiem Šengenas robežu kodeksā par sistemātisku visu personu, tai skaitā ES pilsoņu, pārbaudi uz ES ārējām robežām, kā arī aicināja dalībvalstis nodrošināt regulas ātru ieviešanu. Valstu un valdību vadītāji norādīja uz ātras vienošanās nepieciešamību par vairākiem likumdošanas priekšlikumiem, kuru mērķis ir pastiprināt cīņu ar terorismu, t.sk. uzlabot ieroču iegādes un glabāšanas kontroli, kā arī uzlabot terorisma finansēšanas apkarošanu. Tāpat Eiropadome aicināja līdz 2017. gada vasarai panākt vienošanos par priekšlikumu ieceļošanas/izceļošanas sistēmas izveidei, bet līdz 2017. gada beigām panākt vienošanos par priekšlikumu Eiropas Ceļošanas informācijas un autorizācijas sistēmas (ETIAS) izveidei. Darbs pie minētajiem tiesību aktu priekšlikumiem turpinās. Sagaidāms, ka Eiropas Parlaments (turpmāk – EP) priekšlikumu grozījumiem Šengenas robežu kodeksā par sistemātisku visu personu pārbaudi uz ES ārējām robežām apstiprinās februārī. Ievērojams progress panākts darbā pie priekšlikuma, kas paredz uzlabot ieroču iegādes un glabāšanas kontroli. 2016. gada decembra beigās par to tika panākta vienošanās un EP balsojums par priekšlikumu plenārsēdē sagaidāms martā.

Eiropadomē tika pieņemti nozīmīgi lēmumi par ārējo drošību un aizsardzību. Valstu un valdību vadītāji norādīja, ka eiropiešiem ir jāuzņemas lielāka atbildība par savas drošības garantēšanu, t.sk. atvēlot pietiekošus papildus resursus atbilstoši katras valsts situācijai. Eiropadome aicināja nostiprināt dalībvalstu sadarbību drošības un aizsardzības spēju attīstībai. Eiropadome pauda atbalstu 2016. gada 14. novembrī Ārlietu padomē pieņemtajiem secinājumiem drošības un aizsardzības jomā, un aicināja ES Augsto pārstāvi ārlietās nodrošināt to ieviešanu. Valstu un valdību vadītāji norādīja uz nepieciešamību ātri rīkoties, lai nodrošinātu 2016. gada 6. decembrī apstiprināto praktisko priekšlikumu īstenošanu ES–NATO augstāko amatpersonu Varšavas kopīgās deklarācijas ieviešanai.

Lai nodrošinātu Eiropadomē doto uzdevumu izpildi, sagaidāms, ka ES Augstā pārstāve ārlietās šī gada pirmajos mēnešos nāks klajā ar priekšlikumiem tādos jautājumos kā civilo spēju attīstība, aizsardzības plānošanas koordinēšanas pārskata process, Pastāvīgās strukturētās sadarbības (PESCO) iespējamie elementi, kā arī pastāvīgas ES spēju un operāciju plānošanas struktūras veidošana. Turpinās darbs pie Eiropas Komisijas (turpmāk ­– EK) 2016. gada novembra beigās klajā laistā Eiropas aizsardzības rīcības plāna priekšlikuma. Sagaidāms, ka šī gada pirmajā pusē EK publicēs priekšlikumu Eiropas Aizsardzības fonda izveidei.

*Ekonomiskā un sociālā attīstība, jaunatne*

Eiropadome norādīja uz Vienotā tirgus stratēģiju un Enerģētikas savienības ieviešanas svarīgumu saskaņā ar iepriekš noteikto termiņu (2018. gads). Valstu un valdību vadītāji uzsvēra, ka laikā līdz marta Eiropadomei īpaši svarīgi pievērst uzmanību pakalpojumu vienotā tirgus un Digitālā vienotā tirgus izveidei.

Vienotā tirgus stratēģiju ieviešanas ietvaros ES Padomē (turpmāk – Padome) ir uzsākts darbs pie EK 2017. gada 10. janvārī publicētās Pakalpojumu pakotnes izvērtēšanas, kuras mērķis ir uzlabot pakalpojumu tirgus funkcionēšanu. Pakotne sastāv no četriem priekšlikumiem. Viens no tiem ir jaunā “pakalpojumu e-kartes” iniciatīva, kuras mērķis ir nodrošināt vienkāršu un pilnībā elektronisku procedūru, lai atvieglotu uzņēmējiem un profesionāļiem pakalpojumu sniegšanu citās dalībvalstīs. Š.g. martā EK plāno nākt klajā arī ar Atbilstības un atbalsta pakotni *(Compliance and Assistance Package)*. Vienlaikus Padomē turpinās darbs pie Darbinieku nosūtīšanas direktīvas pārskata.

Digitālā vienotā tirgus stratēģijas īstenošanā ir panākta vienošanās par 700 MHz frekvences joslas atbrīvošanu, kas sniegs iespējas jaunu pakalpojumu attīstībai. Izšķirošā stadijā ir nonākušas sarunas starp EP un Padomi par priekšlikumu par izdevīgiem nosacījumiem viesabonēšanas maksu atcelšanai telesakariem, kuriem jāstājas spēkā 2017. gada 15. jūnijā. 2016. gada 2. decembra Transporta, telekomunikāciju un enerģētikas ministru padomē tika panākta daļēja vispārēja vienošanās par priekšlikumu par bezvadu interneta pieejamību ikvienam iedzīvotājam (WIFI4EU), par kuru tagad nepieciešams panākt vienošanos ar EP. Pēc tam, kad 2016. gada 28. novembra ES Konkurētspējas ministru padomē tika panākta vienošanās par Padomes nostāju, ir plānots uzsākt sarunas ar EP par ģeobloķēšanas priekšlikumu, lai novērstu, ka patērētāji tiek diskriminēti cenu, tirdzniecības vai maksājumu nosacījumu pieejamības ziņā, ja vien tam nav objektīva pamata. Padomē turpinās darbs pie sarunu mandāta priekšlikumam par vienlīdzīgiem nosacījumiem starp tradicionālajiem pasta pakalpojuma sniedzējiem un citiem pasta tirgus dalībniekiem (eksprespasti, kurjerpasti). Sagaidāms, ka š.g. pirmajā pusē Padome vienosies par nostāju arī Audiovizuālo mediju pakalpojumu direktīvas pārskatam.

Enerģētikas Savienības ietvaros ir noritējis intensīvs darbs pie Klimata un enerģētikas satvara 2030. gadam ieviešanas tiesību aktiem. Enerģētikas jomā ir panākta Padomes un EP gala vienošanās par Starpvaldību līgumu lēmuma pārskatu, nosakot, ka dalībvalstīm būs obligāti jāinformē EK par Starpvaldību līgumiem ar trešajām valstīm gāzes un naftas sektoros pirms to parakstīšanas. Savukārt 1. februārī plānots apstiprināt Padomes mandātu attiecībā uz Dabasgāzes piegādes drošuma regulas pārskatu, lai 6. februārī sāktu sarunas ar EP. Padomē ir uzsākts darbs pie 2016. gada 30. novembrī “Tīrās enerģijas” pakotnes ietvaros EK publicētajiem tiesību aktu priekšlikumiem energoefektivitātes un ēku energoefektivitātes direktīvu pārskatīšanai. Klimata jomā š.g. pirmajā pusē plānots panākt vienošanos par Padomes nostāju par ES Emisijas kvotu tirdzniecības sistēmas (turpmāk – ETS) reformu, kā arī turpinās darbu pie Padomes nostājas saistību pārdales lēmumam ETS neietvertajām nozarēm un zemes izmantošanas, zemes izmantošanas maiņas, mežsaimniecības priekšlikumiem.

Kapitāla tirgus savienības īstenošanas ietvaros 2016. gada decembrī starp EP un Padomi tika panākta vienošanās par Prospektu regulu, kuras mērķis ir uzņēmumiem, īpaši maziem un vidējiem, atvieglināt piekļuvi finanšu tirgiem.

Eiropadome pauda atbalstu ES programmām, ar kuru palīdzību tiek veicināta jauniešu mobilitāte un nodarbinātība. To ņemot vērā, Padomē uzsākts darbs pie EK 2016. gada 7. decembrī publicētajiem iniciatīvas “Ieguldījums Eiropas jaunatnē” priekšlikumiem, t.sk. mācekļu mobilitātes veicināšanai un izglītības sistēmu un prasmju attīstībai. Saskaņā ar minēto paziņojumu, ir uzsākta Eiropas Solidaritātes korpusa izveide, kas sniegs iespēju jauniešiem (vecumā no 18-30 gadiem) iesaistīties dažāda veida brīvprātīgajā darbā tādās jomās kā izglītība, veselības aprūpe, sociālā iekļaušana, palīdzība pārtikas piegādē, migrantu un bēgļu uzņemšana, atbalsts un integrēšana, vides aizsardzība vai dabas katastrofu novēršana.

*Ārējās attiecības*

Eiropadome pieņēma lēmumu, kas paver iespējas Nīderlandei pabeigt ES–Ukrainas Asociācijas līguma ratifikāciju. Sagaidāms, ka Nīderlandes Parlaments Asociācijas līguma ratifikācijas procesu varētu pabeigt līdz šī gada vasarai.

Eiropadome stingri nosodīja Sīrijas režīma un tās sabiedroto, jo īpaši Krievijas un Irānas, uzbrukums civiliedzīvotājiem. Valstu un valdību vadītāji norādīja, ka apsver dažādas rīcības iespējas, ja turpināsies militārie uzbrukumi Sīrijas civiliedzīvotājiem. Eiropadome aicināja ES Augsto pārstāvi ārlietās turpināt sarunas ar reģiona valstīm par iekļaujoša politiskā pārejas procesa atsākšanu atbilstoši ANO Drošības padomes rezolūcijai Nr.2254.

Kopš 2016. gada 30. decembra Sīrijā tiek ievērots trausls pamiers, ko atbalstījusi arī ANO Drošības padome, 31. decembrī pieņemot rezolūciju Nr. 2336. Saskaņā ar Krievijas un Turcijas panākto vienošanos par pamieru šī gada 23. janvārī Astanā, Kazahstānā, tika uzsāktas sarunas starp Sīrijas valdības un opozīcijas pārstāvjiem, lai nostiprinātu vienošanos par uguns pārtraukšanu. Šī gada 8. februārī plānots atsākt ANO Īpašā sūtņa Sīrijā S. de Misturas vadītās miera sarunas Ženēvā, lai panāktu vienošanos par politiskās pārejas procesu. ES Augstā pārstāve F. Mogerīni turpina regulāri tikties ar reģiona valstu amatpersonām, lai pārrunātu Sīrijas konflikta politiskā risinājuma iespējas un pēckonflikta valsts atjaunošanas jautājumus. Šī gada aprīlī Briselē paredzēta konference Sīrijas atbalstam, lai apzinātu 2016. gada Londonas konferences apņemšanos izpildi un diskutētu par Sīrijas atjaunošanu pēc politiskā pārejas procesa uzsākšanas.

1. **Eiropas Komisijas paziņojums “Turpmākie pasākumi ilgtspējīgai Eiropas nākotnei”**

Vispārējo lietu padomē paredzēts izskatīt EK 2016. gada 22. novembra paziņojumu par ES turpmākajiem soļiem Apvienoto Nāciju Organizācijas (turpmāk – ANO) Ģenerālās asamblejas 2015. gada 25. septembrī apstiprinātajai ANO Dienaskārtības ilgtspējīgai attīstībai 2030 (turpmāk – Dienaskārtība 2030) ieviešanai ES un pasaulē.

EK 2016. gada 22. novembrī nāca klajā ar paziņojumu *Turpmākie pasākumi ilgtspējīgai Eiropas nākotnei. Eiropas rīcība ilgtspējas jomā[[7]](#footnote-8)*, kas izklāsta, kādā veidā EK politiskās prioritātes[[8]](#footnote-9) jau tagad sekmē septiņpadsmit Dienaskārtības 2030 ilgtspējīgas attīstības mērķus un 169 apakšmērķu īstenošanu. Par Dienaskārtības 2030 ieviešanu attīstības sadarbībā 2016. gada 22. novembrī EK nāca klajā ar *Paziņojumu par Eiropas Vienprātības attīstības sadarbībai pārskatīšanu*, lai integrētu Dienaskārtības 2030 mērķus EK un dalībvalstu īstenotajā attīstības sadarbības politikā.

*EK Paziņojuma par “Turpmākajiem pasākumiem ilgtspējīgai Eiropas nākotnei”* pielikumā EK piedāvājusi ilgtspējīgu attīstības mērķu un esošo ES politiku iekšējās un ārējās darbības kartējumu. EK apņēmusies izmantot visus tās rīcībā esošos instrumentus (tostarp labāka regulējuma rīkus), lai nodrošinātu, ka esošajā un jaunajā politikā tiek ņemti vērā trīs ilgtspējīgas attīstības pīlāri: sociālais, vides un ekonomikas. EK plāno izveidot Daudzpusēju ieinteresēto personu platformu (*Multi-Stakeholder Platform*), kuras uzdevums būs uzraudzīt ilgtspējīgas attīstības mērķu īstenošanu visās politikas nozarēs un radīt forumu labās prakses apmaiņai.

EK piedāvā vienoties par konkrētiem Eiropas līmeņa mērķiem un to sasniegšanai nepieciešamiem rādītājiem. Dalībvalstu diskusijas par ilgtspējīgu attīstības mērķu ieviešanu tiks uzsāktas šā gada februāra beigās. Tiks sagatavoti Padomes secinājumi, par ko ministru līmenī vienošanās plānota 2017. gada jūnija Vispārējo lietu padomē.

Latvijas sākotnējais vērtējums:

1. EK Paziņojums un tās darba dokuments[[9]](#footnote-10) ir pirmais solis kopainas veidošanā par Ilgtspējīgas attīstības mērķu sasniegšanu ES kopumā. Tas vēl neiezīmē precīzus turpmākos soļus, bet drīzāk ir fundamentāls pārskats par esošām ES prioritātēm, politikām, instrumentiem un atsevišķām iecerēm, bez pietiekamas informācijas par politiku rezultātu rādītājiem un programmējamiem finanšu līdzekļiem ES līmeņa rezultātu sasniegšanai.
2. Kā darba dokumentā norādīts, ES rīkojas atbilstoši subsidiaritātes principam. Tāpēc šobrīd būtu jārada risinājums, kā dalībvalstīm kopīgi nonākt līdz kopsaucējiem par ES līmeņa mērķiem un rādītājiem, ņemot vērā dažādos ES dalībvalstu attīstības līmeņus, vajadzības un nacionālās prioritātes. Dalībvalstis varēs izmantot šo Paziņojumu, gatavojot nacionālos ieviešanas plānus.
3. Pārresoru koordinācijas centrs sadarbībā ar ministriju politikas plānotājiem ir uzsācis izvērtējumu par Latvijas ilgtspējīgas attīstības stratēģijas līdz 2030. gadam (Latvija 2030), Nacionālā attīstības plāna 2014.-2020. gadam (NAP2020), nozaru politikas pamatnostādņu un plānu sasaisti ar Ilgtspējīgas attīstības mērķiem. Izvērtējuma ietvaros tiks sagatavoti priekšlikumi par iespējamām izmaiņām NAP2020 un laika posmā no 2021. gada, lai sekmētu Ilgtspējīgas attīstības mērķu īstenošanu. Latvijas attīstības mērķu kartējuma sākotnējā versija tiks izstrādāta šā gada 1.ceturksnī, kurai sekos ministriju saskaņošanas posms. Tas būs pirmais solis un sākotnējie priekšlikumi virzībā uz vienošanos par Latvijas attīstības mērķu iespējamo precizēšanu un pārskatīšanu. Minētie priekšlikumi tiks publiski apspriesti vienlaikus ar NAP2020 starpposma izvērtējumu, kuru paredzēts sagatavot un iesniegt MK 2017. gada nogalē. Izvērtējuma noslēguma rekomendācijas būs priekšlikumi par nepieciešamajām izmaiņām politikas plānošanas dokumentos esošajā periodā (līdz 2020. gadam.) un nākamajā plānošanas periodā.
4. Latvija 2018. gadā plāno ziņot ANO Augta līmeņa politiskajā foruma ietvaros par izvērtējumu valsts virzībai uz ilgtspējīgiem attīstības mērķiem, kā arī nacionālo stratēģiju ilgtspējīgas attīstības mērķu īstenošanai.
5. Latvijā svarīgs ir ieviešanas princips – Latvija tai aktuālus ilgtspējīgas attīstības mērķus iekļaus esošajā plānošanas sistēmā un valsts politikas mērķos, ievērojot to īstenošanai pieejamo fiskālo telpu.
6. Latvija atbalsta priekšlikumu apstiprināt secinājumus par EK paziņojumu jūnija VLP.

**2. Latvijas delegācija ES Vispārējo lietu padomes 2017. gada 7. februāra sanāksmē**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve ES;

Inga Skujiņa, Ārlietu ministrijas valsts sekretāra vietniece Eiropas lietās;

                                                Kristīne Stepa, pirmā sekretāre, Antici, Latvijas Republikas Pastāvīgās pārstāvniecības Eiropas Savienībā COREPER II departaments;

Inga Ozola, Ministra biroja vadītāja;

Raitis Ādamsons, Vispārējo un institucionālo lietu nodaļas vadītājs;

Mārtiņš Drēģeris, ārlietu ministra padomnieks.

Iesniedzējs: ārlietu ministrs Edgars Rinkēvičs

Vīza: valsts sekretārs Andrejs Pildegovičs

30.01.2017. 10:06

2284

Anda Sāre, 67015929

anda.sare@mfa.gov.lv

1. *European Commission - Fact Sheet - Implementing the EU-Turkey Statement- Questions and Answers, 8.12.2016.* [↑](#footnote-ref-2)
2. Bēgļu atbalsta mehānisms Turcijai paredz 3 mljrd. eiro apmērā mobilizēšanu 2016.-2017. gadā. ES dalībvalstu kopējais divpusējo iemaksu apjoms sastādīs 2 mljrd. eiro, ES budžeta daļas apjoms - 1 mljrd. eiro*.* [↑](#footnote-ref-3)
3. “*Fourth Report on Progress made in the implementation of the EU-Turkey Statement”, European Commission, 8.12.2016.* [↑](#footnote-ref-4)
4. “*Second Progress report: First Deliverables on the Partnership Framework with third countries under the European Agenda on Migration”, European Commission, 14.12.2016.*  [↑](#footnote-ref-5)
5. turpat [↑](#footnote-ref-6)
6. *Report from the Commission to the European Parliament, the European Council and the Council on the operationalisation of the European Border and Coast Guard (COM(2017) 42 final, 25.01.2017* [↑](#footnote-ref-7)
7. Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai *Turpmākie pasākumi ilgtspējīgai Eiropas nākotnei. Eiropas rīcība ilgtspējas jomā;* COM(2016) 739. [↑](#footnote-ref-8)
8. *Jean-Claude Juncker “A New Start for Europe: My Agenda for Jobs, Growth, Fairness and Democratic Change. Political guidelines for the next European Commission”, Strasbourg, 15 July 2014.* [↑](#footnote-ref-9)
9. *Commission Staff Working Document Key European Action supporting the 2030 Agenda and the Sustainable Development Goals.* [↑](#footnote-ref-10)